War an dachenn bolitikel, Strollad Broadel Breizh kentañ (1911), goude dreist-holl Breiz Atao (1919), Strollad Emrenerien Vreizh (1927) hag eil SBB (1932) o deus roet tu dun niver uhel a Vrezhoned emouezañ ouzh o hevelebiezh dibar. Kendalchet eo bet ar stourm-se goude an Eil Brezel-Bed gant lies framm. E 1945 e oa bet krouet An Avel (deuet da vezañ e 1946 Avel an Trech), ha tro-dro dezhañ, e 1947, Emsav Pobl Vreizh (EPV) betek war-dro 1950. War an dachenn yezhel e oa bet savet Preder e 1957, ha goude Strollad an Deskadurezh Eil Derez (SADED) e miz Eost 1962. Tro-dro da SADED e oa bet aozet Emsav Stadel Breizh (ESB), a embanne ar gelaouenn Emsav, tra ma oa krouet gant Youenn OLIER, e 1969, Emsav ar Bobl Vrezhon (EBV) ha Skol an Emsav (SAE). Ar frammoù-se o deus peurglokaet ar preder boulchet kent, war ziv bennaenn peurgetket: PENNAENNOÙ-STUR: 1) An diforch a zo etre Breizhad ha Brezhon Ur bobl hervez dezverkoù resis (ar yezh en o zouez a-raok pep tra) eo ar Vrezhoned. Kollet he deus lodenn vrasañ ar boblañs, e Breizh, ar merkoù-se: arallekaet ha gallekaet eo bet. Breizhiz int choazh (e Breizh emaint o chom, a orin vrezhon), nint ket Brezhoned ken avat. Un darn hepken eus ar Vreizhiz eo ar Vrezhoned. Ha pal ar stourm eo lakaat ar Vreizhiz da vezañ Brezhoned adarre. 2) Pouezusted ar begennnoù e tonkad ar yezhoù: A-viskoazh o deus bet an dud izelañ er gevredigezh choant da hañvalout ouzh ar re uhelañ. Klasket o deus evel-se degemer yezh ar begennoù politikel ha sevenadurel. Abalamour da se ez eo deuet al latin da gemer plas ar galianeg, ar galleg da gemer plas ar saozneg tamm-ha-tamm adalek Gwilherm an Alouber, hag ar galleg adarre da gemer plas ar brezhoneg peurgetket adalek an IIIde Republik. Poent eo cheñch penn dar vazh, lakaat ar brezhoneg da vezañ yezh uhelañ ar gevredigezh hag ar galleg da vezañ netra ouzhpenn hini an dud dizesk. Pa grog ur yezh da vezañ degemeret gant ar begennoù, e teu ar re all da heuliañ o lusk.